พอดีกินยาตัวนี้ไป2เม็ด แล้วปากบวม มีแผลในปาก คันตามตัว ไปหาบอกแพ้ยา เลยฉีดยาแก้แพ้1เข็ม พร้อมกับจ่ายยา แก้แพ้ให้ค่ะ แบบนี้จะไม่เป็นอะไรใช่มั้ยคะ
สวัสดีค่ะ ยา nurofen 400 คือตัวยา ibuprofen ซึ่งเป็นยาในกลุ่มยาแก้อักเสบชนิดหนึ่งที่ไม่ใช่สเตียรอยด์ หรือ NSAIDs (non-steroidal anti-inflammatory drugs) เป็นยาที่ใช้รักษาอาการปวด บวม หรืออักเสบต่าง ๆ เช่น แก้ปวดหัว ลดไข้ ลดอาการปวดตามข้อ ข้ออักเสบ ปวดกล้ามเนื้อ ปวดฟัน เป็นต้น ซึ่งยาชนิดอื่นๆ ที่อยู่ในกลุ่มนี้ เช่น aspirin, naproxen, piroxicam, indomethacin, arcoxia, celecoxib เป็นต้นผลข้างเคียงจากการทานยา ibuprofen ที่พบได้บ่อย เช่น คลื่นไส้ อาเจียน ปวดท้อง แสบร้อนกลางอก อาหารไม่ย่อย ท้องเสียหรือท้องผูก เป็นต้นแต่หากทานเข้าไปแล้วเกิดอาการปากบวม มีแผลในปากและคันตามตัว แสดงว่าอาจเป็นอาการแพ้ยาแบบปฏิกิริยาชนิดที่ 1 ได้ โดยอาการ ได้แก่ เป็นผื่นแบบลมพิษ คือเป็นผื่นนูนแดง และคัน มีหนังตาบวม ปากบวม หน้าบวม ชีพจรเต้นเร็ว และอาจมีอุณหภูมิร่างกายสูงขึ้น หรืออาจรุนแรงจนเกิดหลอดลมหดเกร็ง หายใจลำบาก ความดันโลหิตต่ำ และช็อกได้ ซึ่งมักเกิดขึ้นภายในเวลาไม่เกิน 72 ชั่วโมงหลังจากทานยาไปหากแพทย์ได้ให้การวินิจฉัยและได้ฉีดยาแก้แพ้ให้แล้ว ยาแก้แพ้ก็จะช่วยไปยับยั้งปฏิกิริยาของร่างกายที่มีต่อยา nurofen ได้ ดังนั้น หากไม่ได้มีอาการรุนแรง คือหายใจลำบาก แน่นหน้าอก ก็ไม่ได้อันตรายมากค่ะ โดยส่วนใหญ่ เมื่อได้รับยาแก้แพ้แล้ว อาการก็จะค่อยๆ ดีขึ้นจนหายไป แต่ทั้งนี้ ก็ต้องไม่ทานยาดังกล่าวและยาชนิดอื่นๆ ที่อยู่ในกลุ่ม NSAIDs เข้าไปอีก และควรจดชื่อยาที่แพ้และพกติดตัวไว้ค่ะ